Új kezdetre van szükség a vasútnál

A vasútnak ismét fontos kitörési ponttá kell válnia és felzárkózási lehetőséget kell kínálnia - hangsúlyozta Fellegi Tamás nemzeti fejlesztési miniszter a 61. Vasutasnap alkalmából tartott ünnepségen, amelyen a MÁV Csoport 213 vasúti tisztet avatott fel 2011. július 8-án, Budapesten. 

Fellegi Tamás ünnepi beszédében arra hívta fel a figyelmet, hogy a legnagyobb magyar vasúttársaságot jelenleg leginkább munkavállalói hivatástudata tartja egyben és működteti. Kiemelte, hogy ma sem a vasutas társadalom, sem az utazóközönség nem elégedett. Halaszthatatlan feladat tehát a közösségi közlekedés egészének nagyarányú átalakítása, a vasút korszerűsítése.

fotó: Szigeti Tamás

A kormány több alkalommal nyilvánvalóvá tette, hogy a benne rejlő gazdaságfejlesztési lehetőségek és társadalomszervező erő miatt fontosnak tartja a magyar vasút ügyét - jelentette ki Fellegi Tamás, hozzátéve, hogy a vasútnak, a kötöttpályás közlekedésnek a közlekedési munkamegosztás kívánatos átrendeződésében vezető szerepet kell játszania.

Szemléletváltásra van szükség, ezért a vasút és általában a kötöttpályás közlekedés előnyét a továbbiakban minden szinten - a fejlesztéspolitikánkban, a közlekedéspolitikánkban, az energia- és klímapolitikánkban, csakúgy mint a vidékfejlesztési tervezésben érvényesíteni fogjuk - közölte a miniszter.

A miniszter beszámolt arról, hogy következő években 650 milliárd forint fordítható közlekedési, közösségi közlekedési fejlesztésekre az Új Széchenyi Terv keretében. A Kínával a közelmúltban kötött történelmi jelentőségű megállapodások fókuszában is az - elsősorban vasúti - infrastruktúrafejlesztések állnak.

Arra is kitért, hogy a Széll Kálmán Terv fajsúlyos elemként jeleníti meg a közösségi közlekedés teljes megújítását, amelynek kiindulópontja a MÁV adósságrendezése. A miniszter elmondta, hogy az újabb adósságcsapda elkerülése érdekében világos személyi és testületi felelősségi rendszert alakítanak ki a közösségi közlekedésben.

A kormány tehát nem ködképeket kerget, hanem világos célokhoz rendel hatékony eszközrendszert a vasút megújítása érdekében - húzta alá a miniszter.

Fellegi Tamás ígéretet tett arra, hogy a kormány a költségvetési mozgástér adta keretek között minden eszközzel arra törekszik majd, hogy méltó munkakörülményeket teremtsen, vonzó és kiszámítható életpályát kínáljon a hazai vasutasok számára.

A MÁV Csoport 2011. július 9-én az ország hat helyszínén, köztük Budapesten is megtartotta vasutasnapi Juliális ünnepségét ahol a munkatársak és vendégek kikapcsolódását szolgálta színes és szórakoztató családi programok sora.
A MÁV csoport kiemelkedő eseményén a Magyar Logisztikai Egyesületet dr.Doór Zoltán elnök képviselte. 
